Virallinen lehti nro C 118 , 29/04/1999 s. 0110



KIRJALLINEN KYSYMYS E-2638/98 esittäjä(t): Brigitte Langenhagen (PPE) komissiolle (1. syyskuuta 1998) Aihe: Direktiivin 92/43/ETY tulkinta ja soveltaminen Onko rautateiden (perinteisten ja luotijunayhteyksien) rakentamisen päämääränä vähentää ilma- ja tieliikenteen aiheuttamia päästöjä siirtämällä liikennettä rautateille, ja kuuluvatko tällaiset toimet direktiivin 92/43/ETY(1) 6 artiklan 4 kohdan 2 alakohdassa mainittuihin ensisijaisen tärkeisiin suotuisiin vaikutuksiin ympäristöön? Neuvoston 21. toukokuuta 1992 antaman luontotyyppien sekä luonnonvaraisen eläimistön ja kasviston suojelua koskevan direktiivin 92/43/ETY käytännön toimeenpanossa jäsenvaltioissa on ilmennyt epäselvyyttä. Kyseisen direktiivin 6 artiklan 4 kohdan 2 alakohdan mukaan erittäin tärkeän yleisen edun kannalta pakottaviin syihin kuuluvat muun muassa näkökohdat, jotka liittyvät ensisijaisen tärkeisiin suotuisiin vaikutuksiin ympäristöön. Tässä yhteydessä erityisen suuri merkitys juuri ympäristönsuojelun kannalta on rautateiden rakentamisella. Näiden hankkeiden keskeisiin päämääriin kuuluu tie- ja ilmaliikenteen siirtäminen rautateille lentokoneiden ja ajoneuvojen aiheuttamien päästöjen (CO2, CO, NOx, hiilivedyt, bentseeni) vähentämiseksi. Tähän liittyen toivon komission vastaavan yllä esitettyyn kysymykseen. Komission jäsenen Ritt Bjerregaardinkomission puolesta antama vastaus (1. lokakuuta 1998) Luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(2) 6 artiklan 3 ja 4 kohdan tavoitteena on varmistaa, että kaikissa uusissa Natura 2000 -verkostoon liittyvissä suunnitelmissa tai hankkeissa otetaan tarkasti huomioon luonnonsuojelutavoitteet. Jos hankkeen todetaan vaikuttavan haitallisesti alueen koskemattomuuteen, kansalliset viranomaiset voivat hyväksyä sen vain jos todetaan, ettei vaihtoehtoisia ratkaisuja ole olemassa (rautateiden infrastruktuurien osalta tämä tarkoittaa sitä, että ehdotuksen tekijän on harkittava vaihtoehtoisia reittejä ja osoitettava vakuuttavasti, ettei niiden toteuttaminen ole mahdollista), jos suunnitelma tai hanke vastaa erittäin tärkeää yleistä etua tai jos toteutetaan korvaavia toimenpiteitä, joista ilmoitetaan komissiolle. Jos kyseisellä alueella on ensisijaisesti suojeltava luontotyyppi ja/tai laji, edellytetään 6 artiklan 4 kohdan toisessa alakohdassa säädetyn lisäedellytyksen täyttymistä. Hankkeen erittäin tärkeää etua voidaan perustella ainoastaan tekijöillä, jotka liittyvät ihmisen terveyteen, yleiseen turvallisuuteen tai ensisijaisen tärkeisiin suotuisiin vaikutuksiin ympäristöön taikka komission lausunnon mukaan muihin erittäin tärkeän yleisen edun kannalta pakottaviin syihin. Tähän lisäedellytykseen on kuitenkin mahdollista vedota ainoastaan silloin, kun jäsenvaltio on noudattanut kaikkia edellä mainittuja velvoitteita. Muihin liikennemuotoihin (maantie- tai lentoliikenteeseen) verrattuna rautatieliikenteen suotuisat vaikutukset ympäristöön ovat kiistattomat. Komissiolla on kuitenkin syytä epäillä, voidaanko tällaisia toimia perustella yleisesti direktiivin 92/43/ETY 6 artiklan 4 kohdan toisessa alakohdassa tarkoitetuilla ensisijaisen tärkeillä suotuisilla vaikutuksilla ympäristöön. Lopullinen vastaus kysymykseen voidaan antaa vasta, kun erityisiä hankkeita on tarkasteltu tapauskohtaisesti. (1) EYVL L 206, 22.7.1992, s. 7. (2) EYVL L 206, 22.7.1992.